«Էյ Թի Փի» բարեգործական հիմնադրամ («ՀԱՅԱՍՏԱՆ ԾԱՌԱՏՈՒՆԿ ԾՐԱԳԻՐ»)

Արշակունյաց պողոտա 57/5,

Երեւան 0026

Հեռ.` 37410-44-74-01

Էլ\_հասցե՝ info@armeniatree.org

Կայք՝ [www.armeniatree.org](http://www.armeniatree.org)

ՄԱՄԼՈ ՀԱՂՈՐԴԱԳՐՈՒԹՅՈՒՆ

2016 թ.-ի օգոստոսի 25

**Ամառը կրկնակի «թեժ» է «Էյ Թի Փի»-ի ծառերի համար**

Աշակերտների կողմից շատ սպասված երկարատև ամառային արձակուրդների շրջանն է. երբ նրանք ազատված են բոլոր պարտականություններից, դպրոցական հոգսերից ու անհանգստություններից և կարող են իրենց ազատ ժամանակն անցկացնել բնության գրկում, խոտերի վրա թավալ տալ և նայել երկնքում արագ լողացող ամպերին: Սակայն նույնը չենք կարող ասել մեր ծառերի մասին, քանի որ նույնիսկ ամռան տապին մեր «կանաչ ընկերները» տքնաջան աշխատում են...

Ծառատունկը հիմնականում իրականացվում է գարնանն ու աշնանը: Իսկ ի՞նչ է կատարվում «Էյ Թի Փի»-ի տնկարաններում ամռան շրջանում:

 «Ամռան ամիսներին, մեր հիմնական աշխատանքները կապված են ծառերի խնամքի հետ: Մենք մշտապես իրականացնում ենք քաղհանի, հողի մշակման աշխատանքներ, և, որ ամենակարևորն է, առատորեն ջրում ենք, որպեսզի ապահովենք այս ամիսներին նրանց համապատասխան աճը»,- նշեց Տնկարանների ղեկավար Սամվել Ղանդիլյանը:

«Էյ Թի Փի»-ի Կարինի տնկարանը կարծես ինկուբատոր լինի. այն ամենն, ինչ աճում է այստեղ, երիտասարդ, պայծառ և առողջ տեսք ունի: Մեր նորատունկ ծառեր, իսկապես նման են նորածին երեխաների, որոնց մեծ հոգատարությամբ խնամում է մեր նվիրյալ անձնակազմը», - նշում է տնկարանի գլխավոր բուսաբան Տիգրան Փալազյանը: «Ավելին, ծառերի պատշաճ աճն ապահեվոլու համար մեր տնկարանի անձնակազմն աշխատում է նույնիսկ ամռան տապին»:

Ծառերի տարբեր մասերը տարվա ընթացքում ունեն աճի իրենց առանձնահատուկ ժամանակահատվածը: Եւ ամառն, այս իմաստով, բացառություն չի կազմում:

Ամռան ուժեղ արևը կենսական նշանակություն ունի ծառերի համար: Ծառերը երկրագնդի գրեթե բոլոր օրգանիզմներից առավել են կլանում արևի էներգիան: Նրանց համար արևի լույսի կլանումը կենաց մահու խնդիր է: Մյուս կողմից, արեգակնային լույսը «երկսայր թրի» ազդեցություն ունի ծառերի վրա»,- ավելացրեց պարոն Փալազյանը: «Նրա ավելցուկը կարող է ծառերի մոտ սթրեսի, չորացման, ըմդհուպ մինչև մահվան պատճառ դառնալ»:

 «Ամռանը շատ կարևոր է նաև ապահովել ծառերի խոնավությունը: Այն իրականացնելու համար մեզ օգնում են ինչպես մեր տնկարանի անձնակազմը, ովքեր ամեն օր ջրում են այդ ծառերը, այնպես էլ ոռոգման համակարգերը, որոնց միջոցով կարգավորվում է յուրաքանչյուր ծառի համար անհրաժեշտ ջրի չափաքանակը: Այդ իսկ պատճառով, մեր պրակտիկայում բացառված են ծառերի չափից ավելի ջրման, ինչպես նաև ջրի վատնելու դեպքեր», -ավելացրեց պարոն Ղանդիլյանը:

 «Մեր այցելուները հաճախ հարցնում են, թե արդյո՞ք հնարավոր է ամռանը նույնպես տնկումներ իրականացնել: Մեր պատասխանն է այո, շնորհիվ կոնտեյներների (տարաների) մեջ տնկման ծրագրի, որը վերջին տարիներին կիրառվում է կազմակերպության տարբեր միջոցառումների ժամանակ: Նման տնկումների հաջող իրականացման համար կարևոր է, որպեսզի բույսը տարայից տեղափոխելու ժամանակ հանվի ամբողջովին՝ չվնասելով արմատները, որից հետո կարելի է վստահորեն տնկել մեկ այլ վայրում: Ի դեպ, ոչ պակաս կարևոր է դրանց հետագա խնամքը՝ առատորեն ջրելն ու մշտապես խոնավություն ապահովելը»- նշում է պարոն Ղանդիլյանը: «Տարաների մեջ տնկման ծրագիրը կյանքի է կոչվել կալիֆոռնիացի մի խումբ բարերաների առատաձեռն աջակցության շնորհիվ ՝ մասնավորապես Hotel and Casino, George Tumanjan Trust և JHM բարեգործական հիմնադրամի, ինչպես նաեւ՝ Հայկ Փափայանի, Սյուզան Փափայանի, Ջին Թումանջանի, Commerce կողմից»:

Ծառերի խնամքից բացի «Էյ Թի Փի»-ն այս տարի «Ամրացրու արմատներդ» խորագրի ներքո Կարինի տնկարանում հյուրընկալել է բազմաթիվ այցելուների: Կարելի է ասել, որ այս այցելությունները բազմաթիվ ընտանիքների համար դարձել են բնության գրկում հաճելի ժամանակ անցկացնելու լավագույն տարբերակներից: Շրջայցի ժամանակ պարոն Ղանդիլյանն ու Փալազյանը այցելուներին ծանոթացնում են տնկարանի բուսատեսակների և ծառերի, ինչպես նաև տարբեր բույսերի վրա իրականացվող փորձարկումների հետ: Առաջիկա «Ամրացրու արմատներդ» խորագրով շրջայցերը նախատեսված են Սեպտեմբերի 5-ին, Հոկտեմբերի 1-ին և 21-ին:

Շրջայցի ավարտին անհնար է չնկատել նրբակազմ արծաթե կեչուն, որը մյուսներից առաձնանում է բնին ամրացրած երեք բարակ թելերով և կարծես թե անցորդներին խնդրում է, որպեսզի նկատեն իրեն: Այն 1994 թ.-ին Էյ Թի Փի –ի հիմնադրումից մինչ այժմ տնկված ծառերի թվով 5 միլիոներորդն է:

«Այս ծառը Հայաստանում անապատացման դեմ պայքարում մեր ունեցած բազմամյա աշխատանքի խորհրդանիշն է: Այն նաև ցուցադրում է մի բուռ հողի, մի քանի կաթիլ ջրի, արևի աննշան լույսի ուժը , և որ ամենակարևորն է, խորհրդանշում է մարդկային մտքի և կամքի անհավատալի ուժը, որը խորհելու յուրահատուկ առիթ է ու հրավերք ողջ աշխարհին՝ «ամրացնելու ծառերն ու դրանց արմատները հայրենի հողում»,- ամփոփեց Ղանդիլյանը:

1994 թ.-ին հիմնադրումից մինչ օրս «Էյ Թի Փի»-ն տնկել է ավելի քան հինգ միլիոն ծառ: Հիմնադրամը Հայաստանում ծառատունկեր իրականացնող խոշորագույն ծրագիրն է, որն իր գործունեության 22 տարիների ընթացքում հաջողությամբ հիմնել է 4 տնկարաններ, երկու բնապահպանական կրթության կենտրոններ եւ կանաչապատել Հայաստանի եւ Արցախի բոլոր մարզերի 1000-ից ավելի համայնքային տեղամասեր: Այս ընթացքում կազմակերպությունն աշխատանքով է ապահովել հարյուրավոր մարդկանց եւ հազարավոր գյուղաբնակների ապահովել կենսական անհրաժեշտության միջոցներով: Մանրամասների համար կարող եք այցելել [www.armeniatree.org](http://www.armeniatree.org):

**Կից լուսանկարների հակիրճ նկարագիր**

 «Էյ Թի Փի»-ի գործադիր տնօրեն Ջինմարի Փափելյանը (աջից) տնկարանի ղեկավար Սամվել Ղանդիլյանի (ձախից) հետ հյուրընկալեցին Հայ Երտասարդ կամավորների խմբին եւ անտառտնկման մասնագետ Քրիս Ֆոքսին «Էյ Թի Փի»-ի՝ Կարին գյուղում գտնվող տնկարանի տարածքում: